钦定古今图书集成/明伦汇编/官常典/第483卷 > 宇文深
## 钦定古今图书集成/明伦汇编/官常典/第483卷 > 宇文深

按《周书宇文测传》：“测弟深，字奴干，性鲠正，有器局。年
数岁，便累石为营伍，并折草作旌旗，布置行列，皆有
军阵之势。父永遇见之，乃大喜曰：‘汝自然知此，后必
为名将。永安初，起家秘书郎。时群盗蜂起，深屡言时
事，尔朱荣雅知重之，拜厉武将军，寻除车骑府主簿。
三年，授子都督，领宿卫兵卒’。”及齐神武举兵入洛，孝
武西迁，既事起仓卒，人多逃散。深抚循所部，并得人
关。以功赐爵长乐县伯。太祖以深有谋略，欲引致左
右，图议政事。大统元年，乃启为丞相府主簿，加朱衣
直阁，寻转尚书直事郎中。及齐神武屯蒲坂，分遣其
将窦泰趣潼关。高敖曹围洛阳。太祖将袭泰，诸将咸
难之。太祖乃隐其事，阳若未有谋者，而独问策于深。
对曰：“窦氏欢之骁将也，顽凶而勇，战亟胜而轻敌，欢
每仗之，以为御侮。今者大军若就蒲坂，则高欢拒守，
窦泰必援之，内外受敌，取败之道也。不如选轻锐之
卒，潜出小关。窦性躁急，必来决战，高欢持重，未即救
之，则窦可擒也。既掳窦氏，欢势自沮。回师御之，可以
制胜。”太祖喜曰：“是吾心也。”军遂行，果获泰，而齐神武
亦退。深又说太祖进取弘农，复克之。太祖大悦，谓深
曰：“君即吾家之陈平也。”是冬，齐神武又率大众度河
涉洛，至于沙苑。诸将皆有惧色，唯深独贺。太祖诘之
曰：“贼来充斥，何贺之有？”对曰：“高欢之抚河北，甚得众
心，虽乏智谋，人皆用命，以此自守，未易可图。今悬师
度河，非众所欲。唯欢耻失窦氏，愎谏而来，所谓忿兵
一战，可以擒也。此事昭然可见，不贺何为？请假深一
节，发王罴之兵，邀其走路，使无遗类矣。”太祖然之。寻
而大破齐神武军，如深所策。四年，从战河桥。六年，别
监李弼军讨白额稽胡，并有战功。俄进爵为侯，历通
直散骑常侍、东雍州别驾、使持节、大都督、东雍州刺
史。深为政严明，示民以信，抑挫豪右，吏民怀之。十七
年，入为雍州别驾。魏恭帝二年，进车骑大将军、仪同
三司、散骑常侍。六官建，拜小吏部下大夫。孝闵帝受
禅，进位骠骑大将军、开府仪同三司，还吏部中大夫。
武成元年，除幽州刺史，改封安化县公。二年，征拜宗
师大夫，转军司马。保定初，除京兆尹，入为司会中大
夫。深少丧父，事兄甚谨。性多奇谲，好读兵书。既在近
侍，每进筹策。及在选曹，颇获时誉。性仁爱，情隆宗党。
从弟神誉、神庆幼孤，深抚训之，义均同气，世亦以此
称焉。天和三年，卒于位。赠使持节、少师、恒云蔚三州
刺史，谥曰成康。